Tatjana McFadden

**Tatjana McFadden** (født 21. april 1989 i Leningrad i Sovjetunionen (dagens St. Petersburg i Russland) er en USA-amerikansk funksjonshemmet idrettsutøver, som konkurrerer i rullestolløp og langrenn. Hun er mange ganger verdensmester og paralympisk mester i rullestolløp, og har en paralympisk sølvmedalje i langrenn.

## Bakgrunn
McFadden ble født i Leningrad i Sovjetunionen (dagens St. Petersburg i Russland), og var født med ryggmargsbrokk (*spina bifida*), som gjorde at hun var lam fra livet og ned. Hun ble forlatt av moren på et barnehjem, men barnehjemmet hadde ikke penger til rullestol, så hun «gikk» ved hjelp av armene de første seks årene av sitt liv. Da hun var seks år gammel ble hun adoptert av Deborah McFadden fra USA, som var i Russland som kommisjonær for utviklingshemmede for USAs helsedepartement, hvorpå Deborah tok Tatjana med hjem til Baltimore. Der begynte hun med ulike idretter, for å styrke musklene, først svømming, senere turn, rullestolbasketball, kjelkehockey og friidrett. Hun begynte med rullestolløp da hun var 8 år gammel.

## Idrettskarrière

Hun deltok i Paralympiske sommerleker 2004 i Athen. Der kom hun på 2.-plass på 100 meter i klassen T54, kun slått av canadiske Chantal Petitclerc, som kjørte inn til ny verdensrekord i finalen. Hun kom på 3.-plass på 200 meter og 5.-plass på 400 meter. På 800 meter ble hun slått ut i første runde. Året etter deltok hun i det åpne europamesterskapet i friidrett 2005 i Esbo i Finland, der hun vant 100 meter og kom på 2.-plass på 400 og 800 meter, samt at hun fikk bronse på 200 meter.

Hun satte verdensrekord da hun vant 100 meter i Verdensmesterskapet i friidrett for funksjonshemmede 2006 i Assen i Nederland. I dette mesterskapet fikk hun også to sølvmedaljer; på 200 og 400 meter.

I 2007 kom hun på 2.-plass på 200, 400 og 800 meter i Meet in the Heat-stevnet i Atlanta. Hun kom også på 2.-plass på 200 og 800 meter i USA-mesterskapet i friidrett (*U.S. Paralympics Track & Field National Championships*), og hun vant 200 meter med ny verdensrekord i Boiling Point Wheelchair Track Classic i Windsor i Canada. I Paralympic World Cup 2007 vant hun 400 og 800 meter.

I de Paralympiske sommerleker 2008 fikk hun tre sølvmedaljer; på 200, 400 og 800 meter. Chantal Petitclerc vant alle disse tre øvelsene. Hun deltok også på USAs stafettlag som fikk bronse på 4 x 100 meter, der hun deltok sammen med Anjali Forber Pratt, Amanda McGrory og Jessica Galli. Hun deltok også på 100 meter, der hun kom på 6.-plass.

Hun vant sin første maraton i 2009, da hun vant rullestolklassen i Chicago Marathon. Hun har vunnet flere maratonløp etter dette; New York maraton i 2010, Chicago maraton igjen i 2011, og London maraton i 2011. Hun vant også *Peachtree Road Race* i Atlanta i 2010, 2011 og 2012.

I 2011 deltok hun i VM i friidrett for funksjonshemmede i Christchurch på New Zealand. Der vant hun 4 distanser, og ble verdensmester på 200, 400, 800 og 1500 meter. Hun kom på 3.-plass på 100 meter, og deltok også på stafettlaget som kom på 2.-plass på 4 x 400 meter. Hun vant 400, 800 og 1500 meter i Paralympiske sommerleker 2012 i London, og fikk bronse på 100 meter.

McFadden ble den første utøveren som vant seks øvelser i et VM, da hun deltok i Verdensmesterskapet i friidrett for funksjonshemmede 2013 i Lyon. Hun vant gull på 100, 200, 400, 800, 1500 og 5000 meter. Dette året vant hun også Boston, Chicago, London og New York maraton. I Chicago Maraton satte hun ny rekord med tiden 1:42,35.

Hun deltok i langrenn under Paralympiske vinterleker 2014 i Sotsji. Der kom hun på 2.-plass på sprinten, bak norske Mariann Marthinsen. Denne medaljen vant hun med bl.a. sin russiske, biologiske familie som tilskuere.

## Referanser


## Eksterne lenker
* 
* 
* USAs olympiske komité - Tatyana McFadden
* IPC - Tatyana McFadden (paralympiske resultater)
* Profil hos Paralympics 2014